**Záznam**

**z rokovania**

**Pracovnej skupiny pre prípravu Akčného plánu transformácie regiónu Horná Nitra**

Dňa: 27. marca 2018

Miesto: ÚPPVII, miestnosť Londýn, 2.poschodie

Prítomní: podľa prezenčnej listiny

Program: 1. Úvod

2. otvorenie zasadnutia

3. prezentácia

4. prerokovanie a schválenie štatútu a rokovacieho poriadku PS

5. rôzne

6. záver

K bodu 1. a 2.

Na úvod 1. rokovania Pracovnej skupiny pre prípravu Akčného plánu transformácie regiónu Horná Nitra (ďalej len „PS“) prítomných privítala generálna riaditeľka Sekcie CKO Denisa Žiláková (DŽ) a zároveň oboznámila so zmenou na poste predsedu ÚPPVII, kde doterajšieho predsedu úradu Petra Pellegriniho nahradil v tejto funkcii Richard Raši. Osobitne privítala predsedu Trenčianskeho samosprávneho kraja Jaroslava Bašku.

Stručne oboznámila so vznikom PS a informovala o prvom pracovnom stretnutí v Bruseli v dňoch 26.-27. februára 2018 k Iniciatíve EK pre uhoľné regióny v transformácii.

Spomenula aj stretnutie v Trenčíne, na ktorom už prebiehala diskusia k problematike transformácie regiónov. Vysvetlila aj úlohu CKO v procese eurofondov. Následne odovzdala slovo predsedovi Trenčianskeho samosprávneho kraja Jaroslavovi Baškovi (JB).

JB veľmi víta uskutočnenie pracovného stretnutia na pôde ÚPPVII. Spresnil, že prvotnú úlohu v rámci iniciatívy sa uchopil Úrad vlády SR, predseda zboru poradcov Vladimír Fajč. Na PS odznie prezentácia k iniciatíve pre uhoľné regióny, spresnia sa úlohy a dátumy ich plnení. Zdôraznil, že Iniciatíva má najvyššiu podporu zo strany predsedu vlády SR P. Pellegriniho, eurokomisára M. Šefčoviča, ako aj zástupcov TSK. TSK budú vyplývať určité úlohy ako zmena PHSR, RIUS a predovšetkým príprava projektov. Jednou z prvých úloh TSK je zozbieranie projektových zámerov do 30. apríla 2018. Je na to šablóna.....V mesiacoch máj a jún sa z týchto projektových zámerov budú selektovať tie najlepšie a určí sa, z akých zdrojov budú financované (EŠIF, rozpočty samospráv, svetová banka, nástroje podpory EÚ atď.) a aký budú mať dopad na zamestnanosť, infraštruktúru a životné prostredie.

K bodu 3.

DŽ poďakovala JB za veľmi podnetný úvod a prešla k prezentácii týkajúcej sa regiónu Horná Nitra. Spomenula históriu tohto priemyselného regiónu a dôležité odvetvia, ktoré sa tu nachádzajú. Predostrela potenciálne možnosti financovania. Zdôraznila, že veľmi dôležitá je spolupráca s EK, nakoľko je to jej iniciatíva a my sme jeden zo 4 regiónov (Grécko, Nemecko, Poľsko a Slovensko), ktoré boli vybraté pre túto iniciatívu a základom pre výber bola JRC správa – analýza regiónu Horná Nitra. Objasnila kompetencie CKO, medzi ktoré patrí aj príprava na nové programové obdobie. Uviedla základné prvky transformácie, ktoré je potrebné zohľadniť pri stanovovaní stratégie a priblížila základné zdroje financovania (operačné programy, nástroje podpory EÚ) ako aj alternatívne metódy financovania a základné dokumenty, z ktorých treba vychádzať. Zdôraznila tri aspekty – sociálny, ekonomický a environmentálny, na základe ktorých je potrebné vypracovať zatiaľ teoretické návrhy projektov. Vysvetlila, že EK prostredníctvom TA poskytne expertov zameraných na transformáciu regiónov pri príprave Akčného plánu transformácie regiónu Horná Nitra. Dňa 15.marca sa uskutočnilo rokovanie s predstaviteľmi TSK, MH SR a CKO a GS SRSS – na ktorom sa dohodlo, že EK z prostriedkov TA vyberú pre nás expertov, ktorí budú pomáhať pri úlohách regiónu Horná Nitra. Priblížila predbežný harmonogram prác - apríl 2018 – sa budú konať stretnutia regionálnych zainteresovaných strán, optimálne so zameraním na 3 aspekty (ekonomický, sociálny, environmentálny), do konca apríla 2018 sa zabezpečí vyselektovanie návrhov projektových zámerov v rámci 3 pilierov a zabezpečí sa definovanie požiadaviek Slovenska na EK pre dodávku podporných služieb prostredníctvom Generálneho sekretariátu pre podporný servis štrukturálnych reforiem (GS SRSS) pre spracovanie AP. V máji a júni 2018 sa očakáva spracovanie podkladov pre zadanie spracovania Akčného plánu transformácie regiónu Horná Nitra a transponovanie potenciálnych riešení pre transformáciu Hornej Nitry prostredníctvom EŠIF do jednotlivých OP. V mesiacoch júl - október 2018 bude prebiehať spracovanie Akčného plánu transformácie regiónu Horná Nitra, tak, aby mohol byť predložený na rokovanie vlády SR do konca roka 2018.

JB ďalej doplnil, že TSK vyzbiera do 30. apríla projektové zámery podľa šablóny, ktorú TSK pripravil a už bola zaslaná. V máji a júni budú verejné hearingy k projektovým zámerom. EK bolo schválených približne 350 tis. eúr pre expertov, ktorí budú všetko kontrolovať. Koncom júna 2018 sa v Bruseli má uskutočniť pracovné stretnutie, na ktorom sa budú podrobnejšie projekty, ktoré prejdú verejným hearingom prezentovať (napr. 7-10 projektov). Následne sa začne reálne spracovanie AP za verejnej diskusie všetkých zainteresovaných partnerov tak, aby AP mohla byť v novembri 2018 predložená na rokovanie vlády SR.

K bodu 4.

DŽ ďalej prešla k schvaľovaniu štatútu a rokovacieho poriadku PS a priblížila výber členov pre PS. Navrhla, aby sa PS stretávala každé dva týždne a v prípade potreby prizývať aj ďalších relevantných partnerov. Požiadala prítomných o prípadné pripomienky k predloženému štatútu.

Jozef Červenka (JČ, poradca ÚV SR) – navrhuje, aby v článku 3, jeden z podpredsedov PS bol aj zástupca Úradu vlády SR.

Rudolf Podoba (RP, primátor Handlová) – k článku 6 navrhuje doplniť, aby PS mala medzi úlohami aj možnosť predkladať materiály, nielen sa k nim vyjadrovať, rozdeliť bod b) na dva body

JČ – navrhuje, aby v štatúte bolo uvedené predkladať podklady pre materiály, aby sa nepredkladalo niekoľko podobných/konkurenčných materiálov naraz

RP – nevidí dôvod, aby PS mala právo predkladať návrhy a podklady k materiálom, netreba zbytočne rozširovať úlohy PS

JČ – ide o to, aby sa nepredkladalo päť AP naraz, podklady môžu byť, ale nie materiály, aby to bolo skoordinované

Katarína Macháčková (KM, primátorka Prievidza) – AP má byť založený predovšetkým na participácii občanov Hornej Nitry. PS má mať právo sa vyjadriť k podkladom k príprave AP a členovia PS majú mať právo predkladať materiály.

JB – uzavrel, že článok 6 bod b) sa rozdelí na dva body a to predkladať materiály a vyjadrovať sa k nim

KM – uviedla, že termín predloženia projektových zámerov do 30. apríla je veľmi skorý a nestihnú zámery do tohto dátumu predložiť, nakoľko už v Trenčíne boli nejaké pracovné stretnutia, ale ostatní aktéri neboli prizvaní

ĽŠ – usmernil, že do 30. apríla majú byť zozbierané len projektové zámery a AP sa začne spracovávať za pomoci expertov z EK až približne v júni

DŽ - zdôraznila, že ÚPPVII chce pomôcť každému, kto to bude potrebovať a pomáha aj iným regiónom ako napr. prešovskému regiónu v rámci Iniciatívy pre zaostávajúce regióny, takže sa treba ozvať a úrad je k dispozícii. Najskôr bolo potrebné sa zinštitucionalizovať, vytvoriť PS a štatút, aby bolo všetko regulérne. Finalizácia AP je nadefinovaná na október 2018, takže je dosť času k zozbieraniu zatiaľ len zámerov.

JB – vysvetlil, že ak budú projektové zámery aj v máji, v júni tak ich ešte treba predložiť, sú to len projektové zámery a nie je potrebné k nim projektovú dokumentáciu ani stavebné povolenie.

Vojtech Čičmanec (VČ, predseda ZMOS Horná Nitra) – vytvorili od januára sekciu pre tvorbu AP Horná Nitra a vytvorili aj pracovné skupiny. Dňa 9.4. sa bude konať v Prievidzi pracovné stretnutie, na ktorom chcú predstaviť prvé analýzy okresu, za účasti aj predstaviteľov hornonitrianskych baní.

JB – pokiaľ by sa nestihli predložiť projektové zámery do konca apríla, tak sa k tomu PS vráti v máji, v júni, prípadne sa celý harmonogram posunie.

VČ – sa vyjadril k článku 5, kde taktiež má byť doplnený podpredseda PS za ÚV SR a k článku 7 bod 2 a 3 sa má upraviť: ...alebo ním poverený podpredseda.

JB – zhrnul vyššie uvedené pripomienky a navrhol úpravu k článku 7: ... alebo ním poverená osoba.

Boris Sloboda (BS, GR MPSVR SR) – sa zaujímal, či je v štatúte uvedený aj náhradník a navrhol doplniť do článku 7, bod 5 ... pracovná skupina je uznášaniaschopná, ak je prítomná nadpolovičná väčšina všetkých jej členov, čiže doplniť slovo „všetkých“.

JB zhrnul všetky vyššie uvedené pripomienky.

DŽ uistila, že všetky odznené pripomienky budú zapracované a následne pristúpila k hlasovaniu, pričom štatút a rokovací poriadok bol jednohlasne schválený.

K bodu 5. a 6.

Gabriela Fischerová (GF, GR MŽP SR) – vo všetkých materiáloch, ktoré mala doposiaľ k dispozícii sa spomína ťažba hnedého uhlia, ale pri projektových zámeroch je potrebné uvádzať pozitívny vplyv na kvalitu ovzdušia a zníženie znečistenia ovzdušia, nakoľko EK sa v poslednom období tomuto problému značne venuje.

DŽ – je to veľmi podnetná pripomienka, treba to uvádzať, nakoľko aj EK sa na túto oblasť značne sústreďuje.

JČ – budúci rok by mali byť voľby do Európskeho parlamentu a určite bude veľmi pozitívne, ak AP bude schválený do konca funkčného obdobia, je na nás, aby sme boli reprezentatívny a aby sme súperili medzi ostatnými krajinami v tejto iniciatíve a aby bolo vidno, že sme sa veľmi posunuli vpred, najmä v infraštruktúre.

JB – infraštruktúrne projekty sú časovo aj finančne najnáročnejšie, nielen R2 a R8 a naplánovať po etapách časový aj finančný harmonogram.

Pavol Bžán (PB, riaditeľ, MDaV SR) – čo sa týka rýchlostných ciest, R2 je pripravená

DŽ – doprava je v zásade celkom dobre rozbehnutá, už 28.marca sa má uskutočniť stretnutie EK s predstaviteľmi Ministerstva dopravy SR ohľadne otázky riešenia potenciálnych dopravných projektov.

Iveta Randziaková - (starostka Klátová Nová Ves, predsedníčka RZMO Stredné Ponitrie) – víta možnosť zapojenia sa aj Partizánskeho do AP, nakoľko boli veľmi poškodení zánikom obuvníckeho priemyslu, sú napojení na Prievidzu a mnoho obyvateľov pracuje v baniach Hornej Nitry. Je pre nich absolútnou prioritou dopravná infraštruktúra, najmä rýchlostné cesty R2 a R8. Položila otázku, v akom štádiu sú tieto dve komunikácie.

PB – v tomto programovom období nebude možné R8 financovať, nakoľko bude potrebné pripraviť novú EIA, čo sa týka R2 väčšina úsekov je na úrovni právoplatného územného rozhodnutia

RP – na stretnutiach s EK v mesiaci február sa všetci zhodli na tom, že najväčším problémom regiónu Hornej Nitry je nadradená infraštruktúra. EK upozornila, že nie je možné 800 ročnú banícku tradíciu zmeniť naraz, bude to trvať niekoľko generácií. Aj ostatné členské štáty sa chcú dostať do tohto pilotného projektu. Je nedostatok financovania pre projekty, preto je potrebné sa zamyslieť nad realokáciou medzi jednotlivými operačnými programami. A o tom, čo bude v regióne, rozhodujú ľudia a každý relevantný partner by sa mal zapojiť do rozhodnutia o budúcnosti Hornej Nitry.

DŽ – poďakovala za veľmi úprimné slová a zdôraznila, že bolo veľmi ťažké sa dostať medzi vybrané štyri regióny.

Ján Ilavský (JI, poradca, ÚV SR) – prediskutoval formulár pre projekty, aby sa nestalo to, že sa vypracuje veľa návrhov projektov a nebude možné ich financovať a nebudú úspešné. Treba si povedať, čo sa bude očakávať.

JB – projektové zámery sa niekoľkokrát zhodnotia, vezmú sa do úvahy tri piliere a následne sa budú môcť financovať.

BS – sa opýtal, odkiaľ vlastne projektové zámery sa budú vyberať a kde sa Horná Nitra vidí o 20 rokov

RP – zdôraznil, že hornonitrianske bane Prievidza boli najväčším zamestnávateľom okresu Prievidza a patria medzi 10 najväčších zamestnávateľov SR. Súčasťou fungovania týchto baní je zákon o všeobecnom hospodárskom záujme a zaväzuje SE odkupovať od baní 1,9 mil. ton uhlia. Ďalej priblížil súčasnú situáciu v baníctve.

JB – treba si povedať, čo bude ďalej, keď ťažba uhlia skončí, či bude existovať nejaký materiál, čo sa bude diať po roku 2030. Zdôraznil, že sa bude musieť aktualizovať PHSR a RIUS, momentálne neexistuje nejaká vízia, čo sa bude diať po roku 2030, regionálna a miestna samospráva bude musieť na tom robiť.

JČ – sa opýtal, či je možné sociálno-ekonomickú štúdiu – od ktorej by sa malo začať pracovať na AP a vízii, čo bude ďalej, zaslať mailom v slovenskom jazyku

DŽ – všetci členovia PS dostali na stôl stručnú 15 stranovú úvodnú správu transformácia regiónu Hornej Nitry, ktorú vypracoval odbor sekcie CKO

JB – je potrebné začať pracovať a stretávať sa v regiónoch ako Prievidza, Nováky, Handlová

KM – zdôraznila, že si treba položiť otázku, kam chceme smerovať, je potrebné mať v regióne víziu, vypracovať zmysluplné projekty bez environmentálnej záťaže, región má povedať, kde sa chce vidieť. Skonštatovala, že je pre nich ťažká úloha stihnúť predložiť projektové zámery za tak krátky čas

JB – ešte sa vrátil k rýchlostnej komunikácii R2, ktorá sa tiahne od Trenčína, cez Žiar nad Hronom až po Košice a rád by sa prioritne venoval úseku Dolné Vestenice – Nováky a či je možné na pracovnom stretnutí, ktoré sa má konať nasledovný deň na Ministerstve dopravy SR otvoriť otázku tohto úseku.

BS – OPĽZ je veľmi dobre pripravený dostať rekvalifikácie do regiónu, ale mala by byť nejaká ambícia dostať sa do určitého medzistupňa, minimálne ako udržať mladých ľudí v regióne, ľuďom treba dať určitú víziu ako bude vyzerať región o dvadsať, tridsať rokov

JB – podotkol, že v regióne Horná Nitra nie je len baníctvo, ale je tam aj iný priemysel, sú tam napr. aj kúpele, takže dá sa na čom stavať

DŽ – AP má byť o tom, aby sa pozbierali nápady. Slovensko bolo len pred mesiacom vybraté ako jeden zo štyroch regiónov, kľúčovým je OPĽZ, prostredníctvom ktorého sa môžu financovať rekvalifikácie a podpora zamestnanosti v regióne, treba pripravovať projektové zámery a následne sa budú selektovať, čiže je potrebné vzájomne si pomáhať, apríl nie je konečný termín, takýmto termínom je až október 2018

JČ – skonštatoval, že vybrané projekty vlastne vyskladajú budúcnosť regiónu

ĽŠ – AP bude musieť mať jasnú víziu, nakoľko bez vízie nebude môcť pomôcť ani EK

DŽ – navrhla dohodnúť si ďalšie stretnutie, vytýčiť, čo dovtedy je potrebné urobiť, navrhla poslať formulár na projektové zámery a na ďalšom stretnutí sa skonštatuje stav príprav

BS – navrhol stretnutie na 9. apríla v regióne

VČ – súhlasil s návrhom a spresnil, že v Prievidzi má byť 9.apríla stretnutie s pracovnými skupinami, ktoré si vytvorili k tejto problematike regiónu Horná Nitra a sľúbil zaslať pozvánku

JB – skonštatoval, že následne sa 9. apríla určí termín spoločného stretnutia PS

RP – pripomenul, že na pracovnom stretnutí 9.apríla nebudú všetci, ktorí pracujú na zámeroch, lebo nemajú zosieťovaných všetkých zamestnávateľov a mimovládne organizácie

DŽ – zdôraznila, že PPVII R. Raši bude dohliadať nad touto iniciatívou. Následne ukončila prvé zasadnutie PS, poďakovala všetkým členom, skonštatovala, že štatút a rokovací poriadok PS bol schválený, PS sa bude stretávať každé dva týždne

VČ – navrhol, aby 9. apríla sa konalo výjazdové stretnutie PS v Prievidzi

JB a DŽ – vyjadrili súhlas a zašlú pozvánky

Záver

Najbližšie výjazdové rokovanie pracovnej skupiny sa bude konať dňa *9. apríla 2018 v Prievidzi.*

Dátum: 4. apríla 2018

Zapísal: sekretariát PS

Overil: Ing. Ladislav Šimko, riaditeľ OPP

Schválila: JUDr. Denisa Žiláková, predsedníčka PS